Úradný vestník L 019 , 24/01/1998 S. 0035 - 0046



Nariadenie Komisie (ES) č. 179/98 z 23. januára 1998, ktorým sa mení a dopĺňa nariadenie Rady (ES) č. 3051/95 o bezpečnom riadení osobných prevozných lodí roll-on/roll-off (prevozné lode ro-ro) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 3051/95 z 8. decembra 1995 o bezpečnom riadení osobných prevozných lodí roll-on/roll-off (prevozné lode ro-ro) [1], najmä na jeho článok 9, keďže nariadenia (ES) č. 3051/95 stanovuje, aby lodné spoločnosti a členské štáty dodržiavali Medzinárodný kódex pre bezpečné riadenie, ktorý bol prijatý Rezolúciou zhromaždenia Medzinárodnej námornej organizácie (IMO) A.741 (18) zo 4. novembra 1993, pokiaľ ide o osobné prevozné lode ro-ro, ktoré plávajú do alebo z prístavov členských štátov; keďže z hľadiska zabezpečenia jednotného vykonania Medzinárodného kódexu pre bezpečné riadenie (ISM) prijala Medzinárodná námorná organizácia (IMO) svojou Rezolúciou A.788 (19) z 23. novembra 1995 usmernenia pre vykonanie Medzinárodného kódexu pre bezpečné riadenie (ISM) správami; keďže je potrebné zohľadniť vývoj na medzinárodnej úrovni zavedením podrobných pravidiel týkajúcich sa vydávania predbežných dokumentov a osvedčení ISM a ich formy, ako aj niektoré normy o dojednaniach certifikácie ISM; keďže je vhodné zabezpečiť, aby to nemalo vplyv na platnosť už vydaných dokumentov a osvedčení; keďže nariadenie (ES) č. 3051/95/ES by sa malo príslušne zmeniť a doplniť; keďže opatrenia obsiahnuté v tomto nariadení sú v súlade so stanoviskom výboru ustanoveného podľa článku 12 smernice Rady 93/75/EHS [2], naposledy zmenenej a doplnenej smernicou Komisie 97/34/ES [3], PRIJALA TOTO NARIADENIE: Článok 1 Nariadenie (ES) č. 3051/95/ES sa týmto mení a dopĺňa takto: 1. Článok 2 písm. d) sa nahrádza takto: "d) "Uznaná organizácia"; znamená organizáciu uznanú v súlade s ustanoveniami smernice 94/57/ES, zmenenej a doplnenej smernicou Komisie č. 97/58/ES [4];"; 2. príloha sa mení a dopĺňa tak, ako je stanovené v prílohe k tomuto nariadeniu. Článok 2 Toto nariadenie nadobúda účinnosť 20. deň po jeho uverejnení v Úradnom vestníku Európskych spoločenstiev. Bude sa uplatňovať od 1. júla 1998. Dokumenty o zhode a osvedčenia o bezpečnom riadení, vydané správami a uznanými organizáciami pred 1. júlom 1998, zostávajú platné až do dátumu, ktorým ich platnosť skončí. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 23. januára 1998 Za Komisi Neil Kinnock člen Komisie [1] Ú. v. ES L 320, 30.12.1995, s. 14. [2] Ú. v. ES L 247, 5.10.1993, s. 19. [3] Ú. v. ES L 158, 17.6.1997, s. 40. [4] Ú. v. ES L 274, 7.10.1997, s. 8. -------------------------------------------------- PRÍLOHA Príloha k nariadeniu (ES) č. 3051/95/ES sa týmto mení a dopĺňa takto: a) nadpis sa nahrádza takto: "Časť A MEDZINÁRODNÝ KÓDEX PRE BEZPEČNÉ RIADENIE LODÍ A OCHRANU PRED ZNEČISTENÍM [MEDZINÁRODNÝ KÓDEX PRE BEZPEČNÉ RIADENIE (ISM)]" b) vkladá sa nasledujúca časť B: "Časť B [1] USTANOVENIA PRE SPRÁVNE PREDPISY, TÝKAJÚCE SA VYKONANIA MEDZINÁRODNÉHO KÓDEXU PRE BEZPEČNÉ RIADENIE (KÓDEX ISM) 1. VYDANIE A PLATNOSŤ DOKUMENTOV O ZHODE A OSVEDČENÍ O BEZPEČNOM RIADENÍ 1.1. Definície a) "Systém bezpečného riadenia (SMS)" znamená štruktúrovaný a zdokumentovaný systém umožňujúci pracovníkom spoločnosti účinne vykonávať politiku spoločnosti týkajúcu sa bezpečnosti a ochrany životného prostredia. b) "Audit bezpečného riadenia" znamená systematické a nezávislé šetrenie, ktorého cieľom je stanoviť, či činnosti SMS a ich výsledky zodpovedajú plánovaným dojednaniam a či sú tieto dojednania účinne vykonané a vhodné na dosiahnutie stanovených cieľov. c) "Pozorovanie" znamená skutkovú podstatu zistenú v priebehu auditu bezpečného riadenia, ktorá je doložená objektívnym dôkazom. d) "Objektívny dôkaz" znamená kvantitatívne a kvalitatívne informácie, záznamy alebo komentáre o skutkovej podstate týkajúce sa bezpečnosti alebo existencie a výkonu SMS, ktoré sú založené na pozorovaní, meraní alebo skúške a ktoré sa môžu overiť. e) "Nezhoda"znamená pozorovanú situáciu, kde objektívny dôkaz naznačuje nesplnenie špecifikovanej požiadavky. f) "Závažná nezhoda" znamená identifikovateľnú odchýlku, ktorá predstavuje vážne ohrozenie bezpečnosti pracovníkov alebo lode alebo vážne riziko pre životné prostredie a vyžaduje si okamžitú nápravu; okrem toho neúčinné a nesystematické vykonanie požiadavky kódexu ISM sa tiež považuje za závažnú nezhodu. g) "Predbežný dokument o zhode" znamená dokument vydaný spoločnosti v súlade s bodom 1.2. h) "Predbežné osvedčenie o bezpečnom riadení" znamená osvedčenie vydané prevozným lodiam ro-ro v súlade s bodom 1.3. 1.2. Predbežný dokument o zhode 1.2.1. Správny orgán môže spoločnosti vydať predbežný dokument o zhode: 1. ak je spoločnosť novozaložená alebo 2. keď spoločnosť prvýkrát prevezme zodpovednosť za prevádzku prevoznej lode ro-ro, ktorá nie je predmetom dokumentu o zhode, ktorého držiteľom je spoločnosť. 1.2.2. Pred vydaním predbežného dokumentu o zhode sa správa ubezpečí o tom, že spoločnosť má SMS, ktorý spĺňa ciele stanovené v bode 1.2.3 kódexu ISM, alebo že plánuje vykonať SMS, ktorý spĺňa požiadavky kódexu ISM v priebehu doby platnosti predbežného dokumentu o zhode. 1.2.3. Predbežný dokument o zhode je platný maximálne dvanásť mesiacov. 1.3. Predbežné osvedčenie o bezpečnom riadení 1.3.1. Správa môže prevoznej lodi ro-ro vydať predbežné osvedčenie o bezpečnom riadení len vtedy, keď: 1. je prevozná loď ro-ro po ukončení stavby alebo prestavby na iný typ prvýkrát uvedená do prevádzky; 2. zodpovednosť za prevádzku ro-ro lodi prejde na spoločnosť, ktorá sa predtým na prevádzke príslušnej prevoznej lode nepodieľala; 3. je prevozná loď ro-ro prevedená pod vlajku iného štátu; 1.3.2. Pred vydaním predbežného osvedčenia o bezpečnom riadení sa správa ubezpečí, že: 1. spoločnosť, ktorá prevádzkuje osobnú prevoznú loď ro-ro, je držiteľom platného dokumentu alebo predbežného dokumentu o zhode týkajúceho sa tejto prevoznej lode ro-ro; 2. SMS, ktorým spoločnosť pre prevoznú loď ro-ro disponuje, zahŕňa najdôležitejšie prvky kódexu ISM, ktoré boli posudzované počas auditu vykonaného s cieľom vydania dokumentu o zhode alebo vydania predbežného osvedčenia o zhode; 3. kapitán a príslušní vyšší dôstojníci sú oboznámení so SMS a plánovanými dojednaniami pre jeho vykonanie; 4. boli dané pokyny, ktoré je dôležité udeliť pred vyplávaním; 5. v priebehu troch mesiacov plánuje spoločnosť vykonanie auditu prevoznej lode ro-ro a 6. všetky dôležité informácie o SMS boli dané v pracovnom jazyku alebo jazykoch, ktorým pracovníci prevoznej lode ro-ro rozumejú. 1.3.3. Predbežné osvedčenie o bezpečnom riadení je platné najviac šesť mesiacov. V prípade, že spoločnosti bolo vydané predbežné osvedčenie o zhode, ale nie dokument o zhode vzťahujúce sa na danú prevoznú loď ro-ro, môže byť jeho platnosť predĺžená maximálne o šesť mesiacov od pôvodného dátumu skončenia platnosti. 1.4. Akceptovanie a uznávanie predbežného dokumentu o zhode a predbežného osvedčenia o bezpečnom riadení 1.4.1. Predbežný dokument o zhode a predbežné osvedčenie o bezpečnom riadení, ktoré zodpovedajú ustanoveniam tohto nariadenia a ktoré boli vydané správou iného členského štátu alebo uznanou organizáciou konajúcou v jeho mene, sú akceptované každým členským štátom. 1.4.2. Predbežný dokument o zhode a predbežné osvedčenie o bezpečnom riadení, ktoré boli vydané správou tretích krajín alebo v ich mene, sú akceptované členským štátom, ak sa ubezpečil o tom, že preukazujú zhodu s ustanoveniami tohto nariadenia. 1.5. Zrušenie dokumentu o zhode a osvedčenia o bezpečnom riadení 1.5.1. Správa, ktorá vydala dokument o zhode, tento dokument zruší, ak má dôkazy o závažnej nezhode s kódexom ISM. Osvedčenie o bezpečnom riadení súvisiace s dokumentom o zhode sa tiež považuje za neplatné a zrušené. 1.5.2. Správa, ktorá vydala osvedčenie o bezpečnom riadení, toto osvedčenie zruší, ak má dôkaz o závažnej nezhode s kódexom ISM. 2. CERTIFIKÁCIA 2.1. Proces certifikácie príslušný pre vydanie dokumentu o zhode pre spoločnosť a osvedčenie o bezpečnom riadení pre prevoznú loď ro-ro sa vykonáva zohľadňujúc ustanovenia uvedené nižšie. 2.2. Proces certifikácie obvykle zahŕňa nasledujúce opatrenia: 1. počiatočné overenie; 2. pravidelné alebo predbežné overenie; 3. obnovovacie overenie. Tieto overenia sa vykonajú na žiadosť spoločnosti predloženej správe alebo uznanej organizácii konajúcej v mene správy. 2.3. Overenia zahŕňajú audit bezpečného riadenia. 2.4. Na vykonanie auditu je menovaný hlavný audítor a prípadne audítorská skupina. 2.5. Menovaný hlavný audítor sa spojí so spoločnosťou a predloží plán auditu. 2.6. Vypracuje sa správa o audite podľa pokynu hlavného audítora, ktorý je zodpovedný za jej správnosť a úplnosť. 2.7. Správa o audite zahŕňa plán auditu, identifikáciu členov audítorskej skupiny, dátumy a identifikáciu spoločnosti, záznamy akýchkoľvek pozorovaní a nezhôd týkajúcich sa účinnosti systému bezpečného riadenia pri plnení stanovených cieľov. 3. NORMA RIADENIA 3.1. Audítori alebo audítorská skupina riadiaca overovanie zhody s kódexom ISM má kompetenciu vo vzťahu: 1. zaistenia zhody s pravidlami a predpismi vrátane certifikácie námorníkov pre prevozné lode ro-ro prevádzkované spoločnosťou; 2. schválenia, prehľadu a certifikácie týkajúcich sa námorných osvedčení; 3. rozsahu úloh, ktorý sa musí zohľadniť u systému bezpečného riadenia podľa kódexu ISM, a 4. praktických skúseností s prevádzkou lode. 3.2. Pri výkone overenia zhody s ustanoveniami kódexu ISM sa musí zabezpečiť, aby existovala nezávislosť medzi pracovníkmi poskytujúcimi poradenské služby a pracovníkmi, ktorí sú zapojení do procesu certifikácie. 4. NORMA SPÔSOBILOSTI 4.1. Základná spôsobilosť na vykonanie overenia 4.1.1. Pracovníci, ktorí sa majú zúčastniť overovania zhody s požiadavkami Medzinárodného kódexu pre bezpečné riadenie, musia spĺňať minimálne kritériá pre inšpektorov stanovené v prílohe VII, bod 2 k smernici Rady 95/21/ES [2]. 4.1.2. Musia absolvovať školenie na zaistenie primeranej spôsobilosti a kvalifikácie na vykonávanie overovania zhody s požiadavkami kódexu ISM, najmä pokiaľ ide o: 1. znalosť a pochopenie kódexu ISM; 2. záväzné pravidlá a predpisy; 3. rozsah úloh, ktoré by mali spoločnosti zohľadniť podľa kódexu ISM; 4. techniky posudzovania týkajúce sa skúmania, vypočúvania, hodnotenia a zostavenia správy; 5. technické alebo prevádzkové stránky bezpečného riadenia; 6. základné znalosti prevádzky lode a činností na palube lode a 7. účasť minimálne na jednom audite systému riadenia týkajúcom sa námornej plavby. 4.2. Spôsobilosť pre počiatočné overenie a obnovovacie overenie 4.2.1. Na účely celkového posúdenia, či prevozná loď ro-ro vyhovuje požiadavkám kódexu ISM, okrem základnej spôsobilosti uvedenej vyššie, pracovníci, ktorí majú vykonávať počiatočné overenia alebo obnovovacie overenia pre dokument o zhode a osvedčenia o bezpečnom riadení, musia byť spôsobilí: 1. určiť, či prvky systému bezpečného riadenie (SMS) vyhovujú alebo nevyhovujú požiadavkám kódexu ISM; 2. určiť efektívnosť systému bezpečného riadenia (SMS) spoločnosti alebo tohto systému pre prevozné lode ro-ro s cieľom zaistenia zhody s pravidlami a predpismi potvrdenými v právne predpísaných záznamoch a klasifikačných záznamoch o prehliadkach; 3. posúdiť efektívnosť systému bezpečného riadenia (SMS) pri zaisťovaní zhody s inými pravidlami a predpismi, ktoré nie sú obsiahnuté v povinných a klasifikačných prehliadkach, a umožniť overenie zhody s týmito pravidlami a predpismi a 4. posúdiť, či boli zohľadnené bezpečnostné postupy odporúčané IMO, správami, klasifikačnými spoločnosťami a organizáciami námorného odvetvia. 4.2.2. Túto spôsobilosť môžu vykonávať skupiny, ktoré spolu majú celkovú požadovanú spôsobilosť. 5. FORMULÁR DOKUMENTOV O ZHODE A OSVEDČENÍ O BEZPEČNOM RIADENÍ Dokument o zhode a osvedčenie o bezpečnom riadení, predbežný dokument o zhode a predbežné osvedčenie o bezpečnom riadení sa vyhotovia v nižšie uvedenej forme. V prípade, že sú tieto formy používané pre spoločnosti, ktoré pôsobia len na území jedného členského štátu alebo pre prevoznú loď ro-ro, ktorá je prevádzkovaná len na území jedného členského štátu, môžu sa vypustiť odkazy na dohovor SOLAS. DOKUMENT O ZHODE +++++ TIFF +++++ POTVRDENIE O ROČNOM OVERENÍ +++++ TIFF +++++ OSVEDČENIE O BEZPEČNOM RIADENÍ +++++ TIFF +++++ POTVRDENIE O PRAVIDELNOM OVEROVANÍ A DODATOČNOM OVEROVANÍ (ak sa vyžaduje) +++++ TIFF +++++ PREDBEŽNÝ DOKUMENT O ZHODE +++++ TIFF +++++ PREDBEŽNÉ OSVEDČENIE O BEZPEČNOM RIADENÍ" +++++ TIFF +++++ +++++ TIFF +++++ [1] Ustanovenia, ktoré sú obsahom časti B, je nutné chápať ako súčasť zodpovedajúcich častí predpisu ISM uvedeného v časti A. [2] Ú. v. ES L 157, 7.7.1995, s. 1. --------------------------------------------------